મુલુંડ (ઈસ્ટ)ના મીઠાનગર રોડ પર રહેતા કરિયાણાના ૬૮ વર્ષના વેપારી દામજી ઉમરશી નાગડાનો ૩૧ જુલાઈએ રવિવારે વહેલી સવારે ચાર વાગ્યે રોડ-ઍક્સિડન્ટ થયો હતો. કચ્છી વીસા ઓસવાળ જૈન દામજીભાઈ સ્કૂટર પર એલ્ફિન્સ્ટન રોડથી મુલુંડ તેમના ઘરે જઈ રહ્યા હતા ત્યારે ચૂનાભઠ્ઠીના પ્રિયદર્શની સર્કલ પાસે તેમના સ્કૂટર સાથે એક યુવાન પોતાની કાર ઠોકીને ભાગી ગયો હતો. તે યુવાન એક સરકારી અધિકારીનો પુત્ર છે. પોલીસે આપેલી માહિતી મુજબ દામજીભાઈનું મૃત્યુ શરીરના કોઈ પણ ભાગમાં માર વાગવાથી નહીં પણ અકસ્માત બાદ તેમને થયેલી ગભરામણને લીધે થયું હતું. આમ છતાં દામજીભાઈના પરિવારે અકસ્માતનું સાચું કારણ જાણવા ઘટનાસ્થળે લાગેલા CCTV કૅમેરાનાં ફુટેજ જોવાની પોલીસ સમક્ષ માગણી કરી છે.